Sada već tradicionalna Večernjakova lista sto najmoćnijih Hrvata, što se samoga vrha tiče doživjela je dramatične promjene u odnosu na lani. Prošlogodišnjeg najmoćnijeg Hrvata te godinu prije prvog iza Zorana Milanovića, Ivice Todorića ove godine nema na listi. Svi znamo zašto. Svu njegovu moć lex Agrokor prenio je na Vladu i izvanrednog upravitelja, kreditore i vjerovnike koji stoje u više redova. Dogodilo se ono što smo dali naslutiti 2015. godine obrazlažući njegovu moć u nekoliko rečenica: “Kad kihne Todorić, potrese se i država. Stoga su politika, bankari i mediji oko njega stvorili sterilan prostor kao branu pokušajima ugroze njegove moći. Nekad je dovoljan spomen njegova imena da se sve odvija kako on želi, po nepisanim pravilima velikih brojki, moćnijima i od zakona”. Inače, gospodarstvenici su relativno stabilna skupina hrvatskih moćnika, za razliku od najnestabilnijih političara, koji su danas na vrhu, a sutra ih nigdje nema. Milanoviću, koji je još lani uoči izvanrednih parlamentarnih izbora bio treći, birači su oduzeli svu moć. Ukupno 24 osobe od lani više nisu na listi sto najmoćnijih, a najviše je “onemoćalih” političara, njih deset.

Predsjednika Vrhovnog suda Branka Hrvatina kao simbol moći sudbene vlasti nismo uvrstili jer njegov treći mandat istječe 15. srpnja, a predsjednica države još nije Hrvatskom saboru predložila njegova nasljednika. Za razliku od njega, Miroslav Šeparović ima velike šanse za novi mandat pa iako je i njegov mandat pri kraju, njega smo uvrstili na listu.

Dok lani u relativno kaotičnom stanju na vrhu države, uoči izvanrednih izbora, ministri nisu bili među moćnicima, godinu prije bilo ih je više iz Milanovićeve Vlade, naravno jer su se do kraja mandata uspjeli nametnuti. Za većinu aktualnih ministara tek se treba pokazati hoće li iskoristiti potencijal, ili će njihovu moć “konzumirati” Plenkovićev autoritet.

Najveći potencijal ima ministrica znanosti i obrazovanja Blaženka Divjak, s obzirom na očekivanja javnosti vezana uz kurikularnu reformu. Pri tomu, što će manje politizirati procese, njezina će moć biti veća. No, to tek treba vidjeti pa je nismo stavili na listu. U “pripetavanju” nam je ispao i ministar državne imovine Goran Marić, koji se izborio za svoj resor, međutim, njegove poteze ipak tek očekujemo.

Dok je lani na listi bilo osam žena, ove ih je godine 11. Kao i prethodnih godina, moramo napomenuti da kriterij moći nije puko bogatstvo i novac, jer ako nisu stavljeni u neku gospodarsku funkciju onda oni koji raspolažu tim imetkom ne utječu na gospodarska i društvena događanja u zemlji. Također, uspjeh nekome donosi moć, ali ako sportaši, glazbenici, umjetnici, kulturnjaci svoju karizmu ne koriste i s nekom značajnijom društvenom svrhom onda taj njihov uspjeh nije dovoljan da ih uvrstimo. Valja istaknuti i da za moć utjecaja vrijedi pravilo da se o ukusima ne raspravlja. Također, kod moći vrijeme čini svoje. Tako se nekim od moćnih gradonačelnika uskoro može dogoditi i da izgube svu moć koju sada imaju ili dobar dio “svemoći” kao što se to dogodilo Vojku Obersnelu. To što za neke ljude možda nismo čuli, ne znači da oni nisu moćni. Osobito ove godine držali smo se i maksime “znanje je moć”. Moćan je i Ivan Mrvoš (21) i ako nastavi nizati uspjehe u pohodu na strana tržišta sa svojim pametnim klupama, mogao bi sljedeće godine biti najmlađi među utjecajnima. Inače, pri ocjeni moći gospodarstvenika, služili smo se i podacima Poslovne Hrvatske o prihodima, dobiti i broju zaposlenih u tvrtkama.

Andrej Plenković (47) - Predsjednik Vlade i HDZ-a, nakon rekonstrukcije Vlade, bez većih potresa u državi i stranci, iako sa slabašnom i rahlom saborskom većinom, apsolutni je politički vladar s nikad slabijom oporbom. Izvukao je Hrvatsku iz ideoloških rovova te pozicioniranjem HDZ-a u desni centar smirio društvene tenzije. Koliko god to bio rizičan potez za njega i HDZ, Hrvatska je profitirala od HDZ-HNS Vlade, a i aktualni trenutak vapi za političkom stabilnošću umjesto novih izbora s izvjesnim sličnim rezultatom. Utjecajan je i zbog bruxelleskih veza. Dosljedno zastupa stav prema krizi u Ukrajini sukladno principima na kojima je u Domovinskom ratu obranjena cjelovita Hrvatska. U Hrvatskom saboru odigrao je retoričku simultanku s oporbom kao lojalan vođa tima u obrani ministra Zdravka Marića.

Emil Tedeschi (50) - Vlasnik Atlantic grupe s prihodima od 5,17 milijardi kuna u 2016. (5,45 u 2015.) i neto dobiti od 163 milijuna kuna (242 u 2015.). Ima 11 vodećih brendova. Lani je osvojio priznanje za najbolje korporativno upravljanje u Hrvatskoj kao i nagradu za odnose s investitorima na Zagrebačkoj i Beogradskoj burzi. U Sloveniji je Atlantic proglašen najboljim poslodavcem u kategoriji velikih poduzeća.

Kolinda Grabar-Kitarović (49) - Predsjednica države, prema Forbesu, bila je 46. najmoćnija žena svijeta u 2016. Mediji su se rugali njezinu “probijanju” u prvi red uz američkog predsjednika na summitu NATO-a u Bruxellesu, ali ona je taj “gaf” i “blamažu” pretvorila u svoj veliki uspjeh kad je kritičarima uzvratila: “Pa to mi je posao!” Jer želim, kako je rekla, da Hrvatska postane lider u nekim procesima, a ne da je na margini. Potvrda Bijele kuće da Donald Trump u srpnju dolazi u Poljsku na summit Inicijative “Tri mora” (Jadran - Baltik - Crno more), koji je ona čvrsto podupirala pa joj je i poljski predsjednik Andrzej Duda priznao zasluge za taj uspjeh, daju joj pravo da se sada ona slatko smije. Nema ovlasti, ali kao jedina izabranica naroda među dužnosnicima, ima veliku moć utjecaja na stavove javnosti i nametanja smjera kojim Hrvatska treba ići, pa ne čudi što je i Večernjakovu “Hrvatsku kakvu trebamo” prepoznala kao značajnu platformu.

Ante Vlahović (66) - Većinski je dioničar Adris grupe (860 milijuna kuna prihoda u 2016.) i predsjednik uprave od 1995., te predsjednik NO Croatije osiguranja od 2014. Posjeduje rovinjsku turističku kompaniju Maistru u kojoj su neki od ponajboljih jadranskih hotela, te je predsjednik NO-a od 2005. godine. Adris je kreditirao Agrokor s više od milijardu kuna. Vlahović je naš najveći filantrop.

Miljenko Živaljić (56) - Predsjednik uprave Zagrebačke banke od 2015., a član uprave od 2007. Upravlja s 917 milijuna eura, a prihod 2015. bio je sedam milijardi kuna, s 3844 zaposlena. Zaba drži četvrtinu bankarskog tržišta. Odigrao je važnu ulogu u stabiliziranju krize u Agrokoru.

Dubravko Grgić (59) - Kralj osiguranja, vodeći dioničar koncerna Agram, čiji je prihod lani bio 3,8 milijardi kuna. (Euroherc osiguranje ima 885 zaposlenih, a Jadransko osiguranje 787). Agram je u raspletu krize u Agrokoru preko repo ugovora postao vlasnik nešto više od 25 posto dionica Konzuma te blokirao smjenjivanje Ivice Todorića kao predsjednika Nadzornog odbora. I u Agrolaguni, Belju i Vupiku stekli su određeni postotak dionica prije stupanja na snagu lex Agrokor, te je izvanredni upravitelj apelirao da ne djeluju protivno interesima društava u kojima imaju udjele.

Božo Prka (59) - Predsjednik uprave PBZ-a od 1998. godine, banke koja ima petinu udjela na bankarskom tržištu. Božo Prka pred oko 300 poduzetnika na radnom ručku na kojem je glavni govornik bio premijer Andrej Plenković, koji je došao s pet ministara, najavio je da će Agrokor za sobom povući još tvrtki u predstečajni postupak, pa bi radi osiguranja financiranja i za njih trebalo uvesti institut senioriteta radi osiguranja kreditiranja. Europski investicijski fond i PBZ potpisali su u veljači sporazum kojim je PBZ-u omogućeno da malim i srednje velikim poduzećima u Hrvatskoj plasira 350 milijuna kuna kredita.

Josip Bozanić (68) - Kardinal je vjerski autoritet i simbolično utjelovljenje utjecaja Crkve, čija riječ u katoličkoj zemlji ima ogromnu snagu.

Pavao Vujnovac (42) - Vlasnik Prvog plinarskog društva, najbrže rastuće tvrtke u Hrvatskoj, koja je lani uprihodila 3,9 milijardi kuna. Upravlja s 484 milijuna eura, nadzire 24 milijuna eura. Usto je 25-postotni suvlasnik Luke Ploče, gdje grade terminal za ukapljeni naftni plin vrijedan 25 milijuna eura. Javno je prozvao HDZ zbog duga koji je imao prema njemu.

Branko Roglić (73) - Vlasnik Orbica, najvećeg distributera u regiji. Ima 19 tvrtki u 19 država, kojima je vrijednost sam procijenio na 1,25 milijardi eura. Upravlja s 376 milijuna eura i nadzire 401 milijun eura. Roglić je prvi aktivirao prisilnu naplatu svojih potraživanja od Agrokora u iznosu od deset milijuna kuna. Orbico ima više od 2800 zaposlenih, lani je imao prihod od 1,8 milijardi eura i dobit od 20 milijuna eura. Nedavno je preuzeo slovenski Everet International, koji posluje na 12 tržišta. Orbico Beauty jedan je od većih distributera kozmetike u Europi. Vlasnik je i dvaju hotela te više od 15-ak vila i 30 jahta.

Ivan Čermak (67) – General upravlja s 506 milijuna eura, vlasnik je Croduxa (prihod 2,8 milijardi kuna 2016., a dobit 74 milijuna kuna i 848 zaposlenih) i Crodux plina (prihod od gotovo milijardu kuna, dobit 21 milijun kuna i 132 zaposlena). Za savjetnika je angažirao bivšeg ministra obrane Antu Kotromanovića, a blizak je s Antom Gotovinom i Zoranom Milanovićem.

Davor Lukšić (34) - Lukšić grupa vodeći je hotelijer u Hrvatskoj, pogotovo u području elitnog turizma. Prema Forbesovoj listi, vrijedi oko 1,3 milijarde kuna.

Marko Pipunić (55) - Kralj je žita čija je Žito grupa lani imala promet 1,47 milijardi kuna i 2500 zaposlenih. Vlasnik je PK Osijek, PPK Valpovo i PPK Orahovica, Tvornice ulja Čepin i osječke šećerane. Pipunića je žiri pod predsjedanjem Emila Tedeschija između 32 kandidata proglasio EY poduzetnikom godine pa je Hrvatsku u lipnju predstavljao na svjetskom izboru u Monte Carlu. U BiH je u tradicionalnom izboru “Večernjakov pečat” nedavno proglašen osobom godine, a nagradu mu je uručio predsjednik Predsjedništva BiH Mladen Ivanić. Najavljuje investicije od 1,4 milijarde kuna.

Dragutin Drk (79) - Upravlja s 502 milijuna eura. Vindija je lani imala prihod od 2,55 milijardi kuna, a prema podacima iz kompanije, zapošljavaju 4000 radnika i surađuju s 3022 kooperanta i 500 vozača distributera. Peradarski lider Koka lani je imao promet od 1,24 milijarde kuna. Drk je prijatelj Ivice Todorića i poslovni partner Agrokora pa je Vindija među prvima najavila da će i dalje isporučivati svoje proizvode u Konzum, pridonoseći tako stabilnosti gospodarstva i očuvanju radnih mjesta.

Dinko Cvitan (59) - Glavni državni odvjetnik, simbol je kaznenopravne moći koja sve više moćnika spušta na zemlju. I lanjski najmoćniji Hrvat strepi hoće li “češljanje” poslovne dokumentacije u Agrokoru i njega dovesti na Cvitanovu listu. Njegovo statiranje uz premijera nepotreban je gaf jer je s njegovim karakterom teško spojiva politička manipulacija. Glavni državni odvjetnik posredno kroji politički i gospodarski život u zemlji. Ne zaboravimo, vladajući HDZ još je pod teretom optužbe.

Boris Vujčić - Guverner HNB-a od 2012. Mnogi su ga htjeli srušiti, ali sve je ostalo na pustim populističkim željama jer ima jednu od sistemski najzaštićenijih funkcija.

Damir Odak (53) - Viceguverner HNB-a, glavni nadzornik banaka, jedan je od najbogatijih dužnosnika pa ujedno i najmanje podatan materijal za potkupljivanje.

Kristijan Buk (45), Dubravko Štimac (51), Damir Grbavac (62), Petar Vlaić (50) - Čelnici četiri mirovinska fonda koji raspolažu s 85 milijardi kuna imovine

Damir Krstičević (47) - Ministar obrane i koordinator sigurnosnog sustava kojega globalne okolnosti i funkcija čine vrlo moćnim. Plenkovićev je jamac mira s braniteljskom populacijom.

Daniel Markić (45) - Sigurnost zemlje u doba terorizma u bitnoj mjeri ovisi o njegovim sposobnostima organizacije rada SOA-e.

Davor Božinović (55) - Ministar unutarnjih poslova i jedan od najbližih suradnika premijera Plenkovića koji utječe na unutrašnju i vanjsku politiku Vlade.

Martina Dalić (49) - Potpredsjednica Vlade i ministrica gospodarstva, poduzetništva i obrta, izravno odgovorna za budućnost Agrokora, HEP-a...

Ante Ramljak (50) - Izvanredni upravitelj Agrokora od travnja najprepoznatljivije lice u javnosti. Na njega se oslanjaju svi dionici procesa i bez obzira na tim savjetnika rezultati se vežu uz njega.

Milan Bandić (61) - Zagreb, to je on! Politički neuništivi gradonačelnik (proračun od 7,5 milijardi kuna) osvojio šesti mandat. Nisu mu naudili kazneni procesi i afere. Izazov mu je slaganje većine u Gradskom vijeću, što ga može ponovno staviti na izborni ispit.

Dražen Klarić (42) - Glavni urednik Večernjeg lista, najutjecajnijeg dnevnog lista povezanog s jednim od najčitanijih portala, izdavača tjednika, magazina, knjiga i DVD-ova značajnih za političku i društvenu publicistiku. Njegova je ideja jedinstven multimedijski iskorak od nacionalnoga značaja “Hrvatska kakvu trebamo”. Državni vrh, oporba, znanstvenici i stručnjaci debatirali su o deset strateški važnih područja o kojima je nužan društveni konsenzus. Ta je Večernjakova platforma postala prepoznatljivo stjecište zajedništva, stručnosti i budućnosti pa različite interesne skupine nude svoju viziju Hrvatske na raznim područjima. Predsjednica je predložila osnivanje ministarstva za demografiju te je dvojicu suradnika HKT-a, prof. dr. sc. Anđelka Akrapa i Nenada Bakića, imenovala savjetnicima za demografsku obnovu te za digitalnu transformaciju i STEM. Najavljena je i uspostava središnjeg ureda za brendiranje, ideje s konferencije o brendiranju RH.

Zdravko Marić (40) - Ministar financija, kreator i čuvar državnog proračuna, bio je u središtu drame tijekom koje se cijela zemlja bavila njime kao glavnim argumentom oporbe, što je zamalo dovelo i do pada Vlade. Ali, ponajviše zbog snage svoga stručnog integriteta opstao je unatoč svemu. Što je to ako nije moć!

Mile Ćurković (55) - Vlasnik Plodina, upravlja s 512 milijuna eura, a taj drugi trgovački lanac u državi lani je imao promet od 3,87 milijardi kuna, dobit od 79,8 milijuna kuna i 3314 zaposlenih.

Mato Škojo (48) - Vlasnik Škojo grupe, u sklopu koje je Mlinar, naš najveći proizvođač kruha s poslovnicama u Mađarskoj i Sloveniji. Ima naselje od 20 urbanih vila sa 160 stanova, a zapošljava oko 2000 ljudi. Mlinar je lani imao promet 529 milijuna kuna i dobit 58 milijuna kuna.

Davor Tomašković (47) - Od 2014. na čelu HT-a (6,14 milijardi kuna prihoda i 3653 zaposlenika). Početkom 2017. HT je za 123,5 milijuna eura kupio od Mađara Crnogorski telekom. U 2016. imali su dobit od 934 milijuna kuna.

Jako Andabak (67) - Jedan od najvećih hotelijera, vlasnik hotelskog lanca Bluesun, vinar s proizvodnjom oko 150.000 butelja. U hotelima Zlatni rat, Alan, Tučepi, Brela... ima više od tisuću zaposlenika. Prije devet godina prodao je grčkom investicijskom fondu Marfin pola koncerna Sunce za 95 milijuna eura, a Tportalu potvrdio je da je ovih dana isti udjel otkupio od Grka za 43 milijuna eura, tako da s gotovo sto posto udjela upravlja s 15 hotela Bluesun. Ulaže u hotele Berulia u Brelima i Jadran u Tučepima, te u produženje piste u zračnoj luci na Braču. U Zadvarju gradi hotel za smještaj oko 300 sezonskih radnika. U Bizovačkim toplicama renovira hotel Termiju.

Gordana Kovačević (64) - Sinonim je za uspješnu poslovnu ženu koja upravlja imovinom od 212 milijuna eura. Od siječnja 2005. na čelu je kompanije Ericsson Nikola Tesla, koja je lani imala 2052 zaposlenika, promet od 1,6 milijardi kuna i 117 milijuna kuna dobiti. Tjednik Lider dvije protekle godine proglašavao ju je najmoćnijom ženom u hrvatskom biznisu. Poslovne uspjehe niže u ICT sektoru, 80 posto “muškom”.

Tomislav Debeljak (42) - Vlasnik DIV grupe i Brodosplita. DIV s 587 zaposlenih imao je prihod od 351 milijun kuna i 26,6 milijuna kuna dobiti. Brodosplit je imao promet od 460 milijuna kuna. Nedavno je u Brodosplitu porinut u more najduži jedrenjak na svijetu za kompaniju Star Clippers iz Monaka, te prvi od pet ophodnih brodova za HRM.

Anđelko Leko (84) – Hotelijer upravlja s imovinom vrijednom 35 milijuna eura. Vlasnik HUP-a Zagreb (Sheraton, Westin, Panorama, International, Jadran, Hoteli Dubrovačka rivijera) lani je prihodovao 263 milijuna kuna i imao dobit od 65 milijuna kuna, te 538 zaposlenika.

Željko Zadro (46) - Viro tvornica šećera jedan je od najvećih prehrambenih izvoznika sa 710 milijuna kuna prihoda i 189 zaposlenih. Sladorana je lani imala prihod od 554 milijuna kuna i 218 zaposlenih. Marinko Zadro prodao je 17 posto dionica Viro francuskom proizvođaču Cristal Union koji mu otvara tržište sjeverne Afrike.

Mirko Grbešić (56) – Upravlja s imovinom od 98 milijuna eura. Vlasnik konditorske industrije u kojoj je oko dvije tisuće zaposlenika (Koestlin, Kandit, Saponia, Brodomerkur, Maraska...), s prihodom od 1,7 milijardi kuna. Njegova grupacija Mepas ima desetak tvrtki u Hrvatskoj i BiH.

Ivica (65), Neven (57) i Tonći (67) Pivac - Mesna industrija braće Pivac drugi je najveći uvoznik hrane, iza Konzuma i ispred Lidla. Grupaciju Pivac čine još Vajda, PPK-Karlovačka mesna industrija i Dalmesso. Prihod lani od 1,14 milijardi kuna, dobit od 54,7 milijuna kuna i 1201 zaposlenik.

Luka Rajić (53) - Drugi najbogatiji Hrvat 2007. unovčio je Dukat prodavši ga francuskom Lactalisu za 280 milijuna eura pa reinvestirao u tvornicu generičkih lijekova PharmaS u Popovači vrijednu 300 milijuna kuna.

Dubravko Artuković (54) - Predsjednik Uprave Francka upravlja sa 113 milijuna eura (473 zaposlenika i lani prihod 855 milijuna kuna). U Francku su naučili lekciju jer im je Agrokor značajan dužnik dok su oni u milosti banaka i faktoring društava. Što se poslovnih rezultata tiče, Franck bilježi rast i jača lidersku poziciju u maloprodaji kave, čaja i snacka.

Nenad Bakić (50) - Poduzetnik koji je sa svojom STEM revolucijom u školama – podijeljeno 1800 robota u 360 škola, a sve na temelju kod nas jedinstvene crowdfunding kampanje koja je okupila gotovo 2400 donatora koji su prikupili 320.000 dolara, zaslužio i nagradu za Večernjakovu osobu godine, nakon čega ga je predsjednica države imenovala svojim savjetnikom za digitalnu transformaciju i STEM. Goran Aleksić (52) - Saborski zastupnik i čelnik udruge Franak preko koje je građanski pokret ostvario najveći uspjeh. Na početku je njihova borba s bankama bila istinski dvoboj Davida i Golijata, ali njihova je upornost prodrmala političke i državne strukture koje su bile prisiljene povlačiti nekoć nemoguće poteze da bi na kraju sve to bilo pokriveno i potvrdom Ustavnog suda. Aleksić je jedan od zaslužnijih što građani sada znaju da dobrom organizacijom i ustrajnošću mogu učiniti čuda protiv velikih i moćnih sustava.

Želimir Puljić (70) - Zadarski nadbiskup i predsjednik Hrvatske biskupske konferencije.

Gordan Jandroković (49) - Predsjednik Hrvatskog sabora i bliski Plenkovićev suradnik koji kreira odnose unutar HDZ-a i u hrvatskom društvu i politici.

Milijan Brkić (46) - Dopredsjednik HDZ-a i potpredsjednik Hrvatskog sabora, medijski opjevan kao organizator i operativac HDZ-ovih izbornih uspjeha, veliki protivnik koalicije s Mostom i zagovornik suradnje s HNS-om.

Predrag Štromar (48) - Potpredsjednik Vlade, iako ima “autoritet foteljaša”, pozicija mu donosi utjecaj, a i njegovo povlačenje bilo bi pogubno za HNS, pa i HDZ, pa iz toga crpi moć.

Božo Petrov (37) - Prije samo nekoliko mjeseci bio je drugi moćnik Hrvatske, ali je njegov i utjecaj Mosta izlaskom iz Vlade sveden na neizvjesnu budućnost, koja će ovisiti o tomu kako će se pokazati kao oporba. Nakon lokalnih izbora Most se ipak potvrdio kao treća politička opcija.

Zdravko Mamić (57) - Uz osebujan stil, desetljećima plete mrežu društvenih veza koje ga čine konstantom među moćnicima. I dalje ga smatraju gazdom hrvatskog nogometa iako je formalno odstupio te je sada nužno fokusiran na obranu u sudskim procesima. SDP i Željko Jovanović na njemu su slomili zube. I nedavni mučki napad na njega koji, nasreću, nije završio s težim posljedicama, anticivilizacijski je odraz nedjelotvornosti pravne države u brojnim jalovim pokušajima da ga se stavi u zakonske okvire.

Ante Gotovina (61) - Ratni general, filmska inspiracija i živuća legenda Domovinskog rata, simbol haške nepravde, koji je u političkom smislu ostao “naš, ali baš svih nas”, a ne “njihov” tko god ga je pokušao svojatati. Njegovo “Okrenimo se budućnosti” krilatica je za kojom mnogi posežu kao za slamkom spasa od višedesetljetnog gliba u koji nas se gura. Posebni je savjetnik ministra obrane.

Andro Krstulović Opara (50) - Gradonačelnik Splita, drugog po značaju grada čiji je prijedlog proračuna za 2017. bio milijardu kuna. Željko Kerum i njegov HGS ugrožavaju njegovu moć.

Vojko Obersnel (60) - Gradonačelnik Rijeke od 2000., uzdrmane utvrde SDP-a, grada s proračunom od 947 milijuna kuna. Njegova je moć vladavine ozbiljno nagrižena gubitkom većine u Gradskom vijeću.

Ivica Vrkić (70) - Nestranački gradonačelnik Osijeka s proračunom od 487 milijuna kuna.

Miroslav Šeparović (58) - Predsjednik Ustavnog suda kojem je mandat na isteku, ali se kandidirao za novi mandat.

Željko Šarić (62) - Sudac Vrhovnog suda i predsjednik Državnog sudbenog vijeća koje je odgovorno za kadrovsku sliku našeg sudstva jer odlučuje o izboru, napredovanju i sankcioniranju sudaca.

Ivan Tolj (48) - Predstavnik vlasnika Styrije koja u Austriji, Hrvatskoj, Sloveniji i BiH ima niz dnevnika, tjednika, mjesečnika i neke od najuspješnijih internetskih portala te radijskih postaja. Svojim angažmanom utječe na medijska i društvena zbivanja u zemljama gdje Styria posluje.

Marijan Hanžeković (65) – Jedan od najimućnijih odvjetnika, prva asocijacija na ovrhe. Njegovo odvjetničko društvo ima 136 zaposlenika i lani je imalo prihod od 50 milijuna kuna. Gradonačelniku Bandiću kao branitelj dao 15 milijuna kuna za jamčevinu... Vlasnik je Hanza medije, nakladnika Jutarnjeg lista, Globusa, Sportskih novosti..., s prihodom od 255 milijuna kuna i 424 zaposlenika.

Mirko Ervačić (52) - Osatina grupa treći je po veličini poljoprivrednik u Hrvatskoj. Vlasnik je Osatina grupe i brojnih drugih poljoprivrednih tvrtki i jedan od većih proizvođača u istočnoj Hrvatskoj mlijeka i tovne junadi, povrća u plastenicima... i ima više od pola milijarde kuna prihoda.

Denis Matijević (41) - Vlasnik AgroFructus grupe, osam tvrtki iz Hrvatske, Bosne i Hercegovine i Makedonije, te Marinade, upravlja s 51 milijun eura. Drži petinu proizvodnje voća i povrća i surađuje s tri tisuće kooperanata. Godišnji promet grupe je oko 600 milijuna kuna, a otkupljuje oko 120 tisuća tona voća i povrća.

Goran Gavranović (47) - Glavni urednik 24sata, najprodavanijih hrvatskih novina i najčitanijeg portala, te tjednika Express. Premda su najmanjeg formata, njihovi su “ubodi” nerijetko vrlo bolni za političke i državne elite.

Ksenija Kardum - Direktorica Informativnog programa Nove TV, koji je godinama najgledaniji i najrelevantniji. Lani je nominirana za ženu godine, u organizaciji časopisa Zaposlena.

Kazimir Bačić (56) - Novi glavni ravnatelj HRT-a u ožujku između 38 kandidata imenovao je ravnatelje poslovanja, programa, produkcije i tehnologije javne radio-televizije.

Ivan Lovreček (41) - Zamjenik predsjednika uprave RTL-a od 2014. Uz kadrovske odluke, dovođenje Mirjane Hrge na RTL, već je osigurao najveću gledanost u siječnju 2018. za održavanja Europskoga rukometnog prvenstva.

Goran Ogurlić (47) - Glavni urednik Jutarnjeg lista i portala, medija koji svakodnevno utječu na javno mišljenje o političkim i društvenim zbivanjima. Ogurlić je već godinama u vrhu medijske scene

Bruna Esih (42) i Zlatko Hasanabegović (44) - Utjecajni desničari i protivnici komunizma, kojima je Plenković trenutačno umanjio značaj u Hrvatskom saboru, ali u zagrebačkom Gradskom vijeću svojim stavom vezanim za promjenu naziva Trga maršala Tita presudno utječu na formiranje većine u zagrebačkom Gradskom vijeću te poteze Milana Bandića.

Milorad Pupovac (61) - Njegov je utjecaj to veći što vladajući imaju većih problema u formiranju većine, što su veće unutarnje napetosti, kao i one u odnosima sa Srbijom. Trenutačno uživa u sinergiji svih tih okolnosti. Premda načet, njegov je politički autoritet ne samo unutar srpske već i ostalih manjina neupitan.

Boris Miletić (41) - Predsjednik IDS-a neprikosnoveni je politički gospodar Istre, pokazali su nedavni lokalni izbori.

Ivan Turudić (55) - Predsjednik drugog po značaju suda u državi, Županijskog suda u Zagrebu, i predsjednik Odjela uskočkih sudaca, među rijetkim je sucima koji javno izriču svoj stav o važnim društvenim pitanjima, koji ne mogu ignorirati ni oni, a što nerijetko izaziva kontroverze.

Dalija Orešković (40) - Predsjednica Povjerenstva za sprječavanje sukoba interesa. Gordan Jandroković, tada kao potpredsjednik Sabora, morao se zadržati samo na prijetnji o sužavanju “preširokih ovlasti” Povjerenstva koje je napao zbog propitivanja postupaka trenutačno najmoćnije HDZ-ovke Martine Dalić, a nakon što se zbog potencijalnog sukoba interesa Tomislav Karamarko povukao iz politike.

Marica Vidaković (58) - Prokuristicu Kraša odavno se smatra glavnom bez obzira na to tko vodi kompaniju. Zauzela je borbeni gard pri dobivanju prava dobavljača Agrokora. Prva je na početku krize u koncernu sazvala skup dobavljača u prostorijama Kraša, tražeći da ih se aktivno uključi u proces, izborila postupno vraćanje starih dugova, pa čak i mogućnost da dobavljači budu uključeni kao i kreditori u tzv. roll-up.

Zvonko Kusić (71) - Predsjednik Hrvatske akademije znanosti i umjetnosti znanstveni je i intelektualni autoritet, organizator i sudionik niza rasprava o strateški važnim pitanjima za Hrvatsku.

Mijo Gabrić - Glavni ekonom Kaptola i voditelj financija čelnik je Ureda za povrat crkvene imovine i dopredsjednik Odbora Zagrebačke nadbiskupije za obnovu katedrale.

Damir Boras (65) - Rektor Sveučilišta u Zagrebu, utjecajan je u konzervativnim krugovima.

Zoran Gobac (60) - Gospodar rukometa od kojega možda samo Zdravko Mamić ima razgranatiju mrežu utjecajnih veza.

Davor Šuker (49) - Predsjednik HNS-a i član Izvršnog odbora Uefe. Premda je dojam da drugi vuku konce u nogometnoj organizaciji, tako da jedno od najvećih imena hrvatskog nogometa, poznato i u svjetskim zabitima, ima slabašan, možda i nikakav utjecaj u javnosti, po funkciji ipak simbolizira (financijsku) moć krovne nogometne organizacije koja se očituje i u egzotičnim gostovanjima reprezentacije.

Berislav Jelinić - Glavni urednik Nacionala, tjednika koji je u nizu politički relevantnih tekstova inicirao aferu vezanu uz potencijalni sukob interesa Tomislava Karamarka u slučaju Ina - MOL, što je dovelo i do pada Vlade.

Ivan Đikić (51) - Znanstvenik svjetskoga ugleda s nizom priznanja svojim je rezolutnim stavom o nultoj toleranciji plagijata utjecao na stav dijela javnosti o slučaju bivšeg ministra Pave Barišića pa je indirektno i doveo do njegove smjene i prepuštanja kurikularne reforme ministrici po izboru HNS-a. Odluka da iz protesta napusti profesorski rad na Medicinskom fakultetu u Splitu i Laboratorij za istraživanje tumora zbog javnog djelovanja rektora prof. dr. sc. Šimuna Anđelinovića i premijera Plenkovića, podijelila je javnost.

Marin Soljačić (43) - Profesor fizike na prestižnom Massachusetts institutu za tehnologiju, poznat po istraživanju bežičnog prijenosa električne energije. Novčano potpomaže mlade hrvatske talente i potiče filantropski angažman.

Igor Štagljar (51) - Jedan od vodećih svjetskih mikrobiologa sa sveučilišta u Torontu koji radi na istraživanju lijeka protiv raka pluća, ali i društveno osjetljiv pa je podržao kurikularnu reformu.

Tome Antičić (48) - Ravnatelj Instituta Ruđer Bošković u drugom mandatu, jer ga je postavio u skladu sa svjetskim standardima. Pod njegovim ravnanjem Institut je povukao rekordnih 13 milijuna eura iz fondova EU, po čemu je naša vodeća znanstveno-akademska institucija. Posebno se ističu projekti vrijedni 3,5 milijuna eura s kojima su se na Institut vratile znanstvenice s međunarodnom karijerom dr. sc. Iva Tolić i dr. sc. Ana Sunčana Smith, zaposlile mlade istraživače i opremile laboratorije.

Nenad Šestan (47) - Profesor na Yaleu vodeći je svjetski stručnjak za mozak. Obama mu je dao 15 milijuna dolara za istraživanja.

Nenad Ban (51) - Molekularni biolog, znanstvenik koji je u novom dobu došao najbliže Nobelu.

Igor Rudan (45) - Stručnjak za globalno zdravlje radi sa zakladom Billa i Melinde Gates, svojim je radom spriječio smrtnost djece u nerazvijenim zemljama za 50 posto, redoviti je član Kraljevske akademije u Edinburghu.

Mate Rimac (29) – Inovator i poduzetnik zbog električnih vozila poznat i izvan granica Hrvatske, gdje se pojavljuje i na naslovnicama svjetskih magazina.

Krešimir Sever (58) - Predsjednik Nezavisnih hrvatskih sindikata s više od 127.000 članova od 1999. Prva asocijacija na sindikate, jedan od rijetkih koji iskreno osjeća i živi za ideje za koje se zalaže. Suradnik je Centra za promicanje socijalnog nauka Crkve.

Vilim Ribić (60) - Čelnik Nezavisnog sindikata znanosti i visokog obrazovanja.

Jadranka Sloković (63) i Čedo Prodanović (68) - Dug je niz aktualnih i bivših moćnika koje brane, od Ive Sanadera, Milana Bandića, Nadana Vidoševića, donedavno Zdravka i Zorana Mamića...

Hrvoje Filipović (46) - Kralj brašna, vlasnik Granolio grupe u kojoj je i Zdenka-mliječni proizvodi. Više od tisuću zaposlenih i prihod od oko milijardu kuna.

Zvonimir Boban (48) - Savjetnik predsjednika Fife čiji rijetki istupi privlače pozornost šire javnosti.

Željka Markić (52) - Zaslužna za preferencijalni glas na izborima, izborila se za definiciju braka u Ustavu, preko udruge U ime obitelji pokrenula Narod.hr i uspješan Hod za život. UIO traži izmjene Zakona o radu temeljem kojih bi zaposlenice u trgovinama odlučivale žele li raditi nedjeljom. UIO izvijestio niz europskih institucija o “porastu lijevog (komunističkog) ekstremizma u Hrvatskoj”, zabrinut zbog “veličanja jugoslavenskog komunističkog diktatora i zločinca Josipa Broza”.

Vladimir Šeks (74) - Kad se pojave ozbiljne državnopravne i političko-povijesne dvojbe, njegovo mišljenje postaje važno.

Savjetnik je čelnika HDZ-a i predsjednika Vlade Andreja Plenkovića. Njegovi memoari u izdanju Večernjeg lista vrlo su čitano političko štivo.

Davor Bernardić (37) - Predsjednik SDP-a zbog unutarstranačkih problema, lošeg rezultata na lokalnim izborima i dosad ne baš iskazanih liderskih sposobnosti nema utjecaj kakav bi objektivno trebao imati čelnik najjače oporbene stranke. No, izabrani šef SDP-a zasad uspješno odbija sve napade unutar i izvan SDP-a.

Ivan Šimonović (58) - Pomoćnik glavnog tajnika UN-a za ljudska prava.

Neven Mimica (63) - Europski povjerenik za međunarodnu suradnju i razvoj.

Sanja Barić (40) - Predstojnica Katedre za ustavno pravo u Rijeci svoj stručni autoritet i to što je uvijek svoja, ne da ni za što. Nuđeno joj je da bude kandidatkinja za gradonačelnicu Rijeke, a i odbila je dati priliku saborskim zastupnicima da isprave po mnogima propust što je nisu imenovali za ustavnu sutkinju. Društveno je angažirana i stalno ulaže u svoje intelektualne i ljudske kapacitete.

Aziz Hasanović (51) - Muftija i predsjednik Mešihata Islamske zajednice u Hrvatskoj čije su riječi razuma, dijaloga i promicanja univerzalnih vrijednosti iznimno važne za međureligijsko poštovanje i poštovanje različitosti.

Damir Mišković (52) - Predsjednik HNK Rijeka i uspješni gospodarstvenik (110 milijuna kuna prihoda, 5 milijuna kuna dobiti, 20 zaposlenika 2016.).

Alojzije Šestan (70) - Osnivač i čelnik Šestan-Buscha koji izvozi antibalističke borbene kacige u 70 zemalja. Upravlja s 4,3 milijuna eura vrijednom imovinom.

Ivan Žabčić (59) i Marko Vuković (68) - Suvlasnici HS Produkta, karlovačke tvrtke za proizvodnju vatrenog oružja.

Vjekoslav Majetić (62) - Poduzetnik čiji strojevi visoke tehnologije (Dok-Ing, 201 milijun kuna prihoda i 21 milijun kuna dobiti) čiste mine u više od 60 zemalja a koji svoje poslovanje širi i na područje električnih vozila.

Đuro Horvat (74) - Upravlja s imovinom od 34 milijuna eura. Čelnik Tehnixa, vodeće ekoindustrije u ovom dijelu Europe. Lani je prihod tvrtke bio 253 milijuna kuna, 360 zaposlenika. Lani proglašen EY poduzetnikom godine.

Dubravka Vrgoč (56) - Intendantica HNK Zagreb s nevjerojatno uspješnom sezonom.

Tomislav Tolušić (38) - Ministar poljoprivrede ne samo da se brzo snašao u novom resoru već se i nametnuo u zaštiti potrošača.